
 31.12.2015
 BG
 Официален вестник на Европейския съюз
 L 347/1
 РЕГЛАМЕНТ ЗА ИЗПЪЛНЕНИЕ (ЕС) 2015/2450 НА КОМИСИЯТА
 от 2 декември 2015 година
 за определяне на технически стандарти за изпълнение по отношение на образците за предоставяне на информация на надзорните органи съгласно Директива 2009/138/ЕО на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2009/138/ЕО от 25 ноември 2009 г. на Европейския парламент и на Съвета относно започването и упражняването на застрахователна и презастрахователна дейност (Платежоспособност II) (1), и по-специално член 35, параграф 10, трета алинея, член 244, параграф 6, трета алинея и член 245, параграф 6, втора алинея от нея,
 като има предвид, че:
 (1)
 С оглед улесняването на ефективния надзор над застрахователните или презастрахователните предприятия е целесъобразно да бъдат установени образците за предоставяне на надзорните органи на информацията, посочена в член 35, параграфи 1 и 2 от Директива 2009/138/ЕО за отделни застрахователни и презастрахователни предприятия, както и в член 244, параграф 2 и член 245, параграф 2 от Директива 2009/138/ЕО за застрахователни групи.
 (2)
 Необходимото равнище на детайлност на информацията, която следва да бъде предоставена, е от решаващо значение за правилното прилагане на ориентирания към риска процес на надзорен преглед. Чрез образците се представя визуално информацията, която трябва да бъде отчетена, и се уточнява равнището на детайлност на тази информация.
 (3)
 Хармонизирането на образците, които трябва да се използват при предоставянето на информация на надзорните органи, е основен инструмент за насърчаване на сближаването на надзорните практики. По тази причина информацията, която се отчита съгласно Директива 2009/138/ЕО, следва да се подава според посоченото в образците, предвидени в настоящия регламент.
 (4)
 На практика информацията ще бъде отчитана в електронна форма, както е установено в член 313 от Делегиран регламент (ЕС) 2015/35 на Комисията (2).
 (5)
 Застрахователните и презастрахователните предприятия и групи следва да подават единствено информацията, приложима за тяхната дейност. Например, някои от предвидените в Директива 2009/138/ЕО възможности, в т.ч. използването на изравнителна корекция за изчисляване на технически резерви, използването на цялостен или частичен вътрешен модел или специфични за предприятието параметри за изчисляване на капиталовото изискване за платежоспособност, дават отражение върху обхвата на информацията, която трябва да бъде подадена. В повечето случаи следва да бъде подадена само подгрупа от предвидените в настоящия регламент образци, тъй като не всички образци са приложими за всички предприятия.
 (6)
 Разпоредбите на настоящия регламент са тясно свързани помежду си, тъй като всички те се отнасят до предоставянето на информация на надзорните органи от страна на застрахователните и презастрахователните предприятия и групи. С цел осигуряване на съгласуваността на тези разпоредби, които следва да влязат в сила едновременно, както и за улесняване на цялостното разбиране на тези разпоредби и за осигуряване на лесния достъп до тях за лицата, които трябва да спазват произтичащите от тях задължения за отчитане, включително инвеститорите, които не са установени в Съюза, е целесъобразно всички технически стандарти за изпълнение, изисквани по силата на член 35, параграф 10, член 244, параграф 6 и член 245, параграф 6 от Директива